**SAJTÓANYAG**

**Új trendek - kihívások előtt a könyvtárak**

Az információs társadalomban **nem csak az oktatásnak**, hanem a nevelést segítő, támogató közgyűjteményeknek, így **a könyvtáraknak is másképpen kell viszonyulniuk a fiatalokhoz** és az elkövetkező generációkhoz. Ez kihívás elé állítja a könyvtárakat, ugyanakkor hatalmas lehetőséget is ad számukra.

Ahhoz, hogy a felnövekvő generáció tagjait, a gyerekeket eredményesen neveljük, változnunk kell, mert adatok, évszámok, kész megoldások megtanítása helyett **készségeket, kompetenciákat, jártasságokat**, a különböző információforrások ismeretét és alkalmazkodási képességet **kell átadnunk** a számukra ahhoz, hogy versenyképesen felelhessenek meg a jövő kihívásainak. Ez nemcsak az élethosszig tartó tanulás és folyamatosan változó munka világában való érvényesülést jelenti, hanem egyúttal a kiegyensúlyozott, egészséges és boldog életutat is.

**Tudást ma már nem csak az iskolában lehet megszerezni**, hanem online csatornákon keresztül, vagy az iskola és otthon után következő úgynevezett harmadik helyeken. Utóbbiak között **egyre nagyobb szerepet vállalnak a könyvtárak**. Azok, amelyek a kihívások mellett lehetőséget látnak abban, hogy a hagyományos gyűjtemény- és ügyfélközpontúságból közösségközpontú könyvtárrá váljanak.

***Az én könyvtáram*** projekt többek között arra is keresi a választ: hogyan változik meg a könyvtárak szerepe a digitális világban és hogyan tudja segíteni erre a változásra adandó válaszokkal a könyvtárakat - új módszerekkel, köznevelést támogató mintaprogramok kidolgozásával, kutatásokkal, kiadványokkal.

A projekt már eddig is számos szakmai rendezvényt szervezett országszerte, melyen több ezer pedagógus és könyvtáros vett részt. Most *Az én könyvtáram* program **új könyvtárpedagógiai rendezvénysorozatot indított**, amelynek **középpontjában az élménypedagógia, a digitális kompetenciák és az olvasásfejlesztés** állnak.

Ez a rendezvénysorozat érkezett el most Szegedre, ahol az én könyvtáram projekt szaktanácsadói közös találkozóra hívják a megye könyvtáros szakembereit és pedagógusait.

**Az esemény időpontja és helyszíne:**

2019. október 22., kedd

Somogyi Károly Városi és Megyei Könyvtár

6720 Szeged, Dóm tér 1.

A szakmai esemény első részében *Az én könyvtáram* program megvalósult fejlesztéseit Farkas Ferenc szakmai vezető ismerteti.

Ezt követően egy olvasásfejlesztéssel kapcsolatos, illetve egy robotikával kapcsolatos előadást hallgathatnak meg a jelenlévők.

* **„Csak az ember olvas!”** – Élményszerű olvasásfejlesztés / dr. Gombos Péter tudományos dékánhelyettes, egyetemi docens, Kaposvári Egyetem
* **Robotika a könyvtárban** / Farkas Krisztina és Szandvári Balázs, Abacusan Stúdió, Budapest

A projekt keretében kidolgozott 90 mintaprogramból **négyet** **Csongrád megyei könyvtárosok adaptáltak és próbáltak ki.**

A rendezvény második felében ebből kettőt mutatunk be:

* **R2D2: a személyre szabott segítőtárs a digitális univerzumban** Horváth Krisztina mintaprogram-kipróbáló gyermekkönyvtáros, Szentes Városi Könyvtár
* **Pletykaanyu – kortárs irodalmi vetélkedő** Kosztolányi-Német Marianna mintaprogram-kipróbáló gyermekkönyvtáros, Somogyi Károly Városi és Megyei Könyvtár, Szeged

**Az én könyvtáram projektről**

A Fővárosi Szabó Ervin Könyvtár és partnerei – közöttük a **Somogyi Károly Városi és Megyei Könyvtár** - együttműködésében megvalósuló projekt 2017-ben indult, és fejlesztési irányai között megjelenik az olvasásfejlesztés támogatása, a digitális írástudás közvetítése, a könyvtárhasználat és információkeresés fejlesztése, valamint a szövegértés támogatása, fejlesztése, különös tekintettel a digitális szövegértésre és az egyéni és közösségi tanulásra. A kulturális területen hiánypótló alapkutatások és igényfelmérések mellett lehetőség nyílt új módszertan- és mintaprogramcsomagok kidolgozására is.

A projekt keretében, a legjobb gyakorlatok felkutatásával és integrálásával 90 mintaprogramot dolgoztak ki a fejlesztők. A könyvtárak olyan képesség- és készségfejlesztő programok kidolgozását vállalták fel, melyek a köznevelés igényeihez igazodnak. Ezek rendkívül izgalmas területeket ölelnek fel, mint például a világhálón elérhető digitalizált közgyűjteményi tartalmak, a robotika, a programozás, az internet biztonságos használata. Ugyanakkor az olvasás megszerettetése, népszerűsítése sem szorul háttérbe. A programok előtérbe helyezik az interaktív feladatmegoldásokat, az élménypedagógiát, a kooperáció, azaz az együttműködés örömét. Nemcsak tehetséggondozó, hanem esélyteremtő és hátránykompenzáló programok is készültek, hiszen alapvető cél a korai iskolaelhagyók számának csökkentése.

A kidolgozott mintaprogramok már elérhetők a projekt honlapján, a www.azenkonyvtaram.hu oldalon, így a könyvtáros és gyerekkönyvtáros szakemberek elérhetik, elolvashatják, és ha megtetszett, adaptálhatják és kipróbálhatják ezeket a helyi könyvtárban. A könyvtárosokat segítik, a projekt keretében - egy új oktatási központban – megvalósuló ingyenes módszertani képzéseink, melyek révén országosan 440 szakember jut új ismeretekhez.

**A projekt végéig folyamatosan jelennek meg szakmai kiadványaink:**

* Módszertani kötetek – 4 kötetes kiadvány könyvtárosoknak:

Olvasásfejlesztés könyvtári környezetben

A könyvtárhasználat és az információkeresés fejlesztése

Szövegértés-fejlesztés a könyvtárban

A digitális kompetencia fejlesztése a könyvtárakban

* Együtt az olvasóvá nevelésért! – kiadvány pedagógusok számára
* A könyvtári mintaprogramokat tartalmazó kiadvány – 4 kötetben

**További információ:**

Farkas Ferenc, Az én könyvtáram program szakmai vezetője, +36 30 355 9280

Helyi kontaktok:

|  |  |
| --- | --- |
| |  | | --- | | Csiszár Andrea Ibolya, szaktanácsadó, e-mail: [csiszar.andrea@sk-szeged.hu](mailto:csiszar.andrea@sk-szeged.hu) | |
| Zsilinszki-Fodor Mónika szaktanácsadó, e-mail: [fodor.monika.sk@gmail.com](mailto:fodor.monika.sk@gmail.com) |

További információk:

[www.azenkonyvtaram.hu](http://www.azenkonyvtaram.hu)

<https://www.facebook.com/azenkonyvtaram>